b'\n_START_ARTICLE_\nTurisme\n_START_PARAGRAPH_\nTurisme kan b\xc3\xa5de omfatte rene rekreationsrejser og oplevelsesrejser. Ordet kan bruges neds\xc3\xa6ttende, is\xc3\xa6r om masseturismen. Det h\xc3\xa6nger sammen med, at turisme i dag kan dyrkes af alle samfundslag, hvor den tidligere var forbeholdt de besiddende._NEWLINE_Mange bruger ferien p\xc3\xa5 at v\xc3\xa6re turister, og der er derfor udviklet en lang r\xc3\xa6kke ferieformer af turistindustrien._NEWLINE_Turismen opstod, da det blev muligt at transportere mange mennesker hurtigt over st\xc3\xb8rre afstande, og den har n\xc3\xb8je sammenh\xc3\xa6ng med jernbanernes og den hurtige skibstrafiks udvikling. Turisme var i begyndelsen forbeholdt de meget velhavende, men i l\xc3\xb8bet af is\xc3\xa6r sidste halvdel af det 20. \xc3\xa5rhundrede har ogs\xc3\xa5 middelklassen kunnet rejse, og det har betydet et kolossalt opsving i turistindustrien med rejsevirksomhed, hoteldrift, udflugtsarrangementer og anden afledt virksomhed._NEWLINE_For en turist er det et m\xc3\xa5l i sig selv at rejse og opholde sig p\xc3\xa5 steder langt hjemmefra. _NEWLINE_Turisten kan v\xc3\xa6re interesseret i den fremmede kultur og natur. Rige har altid rejst til fjerne dele af verden, ofte for at se kendte bygninger og kunstv\xc3\xa6rker, l\xc3\xa6re nye sprog eller opleve andre madkulturer. Mange turister rejser for at opleve kultur og folkeliv._NEWLINE_Den organiserede turisme er nu en stor industri mange steder p\xc3\xa5 jordkloden. En r\xc3\xa6kke nationale \xc3\xb8konomier er fuldst\xc3\xa6ndig afh\xc3\xa6ngig af turismen. Turisme kan ses som en vigtig del af oplevelses\xc3\xb8konomien og er en af de hastigst voksende. _NEWLINE_Forskning i turisme finder is\xc3\xa6r sted inden for de humanistiske og samfundsfaglige videnskaber, som centeret for Turisme, Innovation og Kultur (TIC) ved Syddansk Universitet i Esbjerg, Forskningsenheden for turisme ved Aalborg Universitet, Center for Regional- og Turismeforskning i Nex\xc3\xb8 og Center for Oplevelsesforskning p\xc3\xa5 Roskilde Universitet. _NEWLINE_Der tilbydes bachelor-, kandidat- eller masteruddannelser inden for turismeforvaltning, \xe2\x80\x93 udvikling og -forskning.'